CELEX: 32015R1137
Language: el
Date: 2015-07-13 00:00:00
Title: Κανονισμός (ΕΕ) 2015/1137 της Επιτροπής, της 13ης Ιουλίου 2015, για την τροποποίηση του κανονισμού (ΕΚ) αριθ. 1881/2006 όσον αφορά το μέγιστο επιτρεπτό επίπεδο ωχρατοξίνης A στο καρύκευμα Capsicum spp. (Κείμενο που παρουσιάζει ενδιαφέρον για τον ΕΟΧ)

14.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 185/11
            
         ΚΑΝΟΝΙΣΜΌΣ (ΕΕ) 2015/1137 ΤΗΣ ΕΠΙΤΡΟΠΉΣ
   της 13ης Ιουλίου 2015
   για την τροποποίηση του κανονισμού (ΕΚ) αριθ. 1881/2006 όσον αφορά το μέγιστο επιτρεπτό επίπεδο ωχρατοξίνης A στο καρύκευμα Capsicum spp.
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1881/2006 της Επιτροπής (2) καθορίζει το μέγιστο επιτρεπτό επίπεδο ωχρατοξίνης A στο καρύκευμα Capsicum spp.
            
         
               (2)
            
            
               Ο κανονισμός (ΕΕ) αριθ. 105/2010 της Επιτροπής (3), για την τροποποίηση που κανονισμού (ΕΚ) αριθ. 1881/2006, καθόρισε ένα τελικό χαμηλότερο μέγιστο επίπεδο για την ωχρατοξίνη A στα καρυκεύματα, το οποίο μπορεί να επιτευχθεί με την εφαρμογή ορθών πρακτικών. Για να μπορέσουν οι χώρες που παράγουν καρυκεύματα να λάβουν προληπτικά μέτρα και προκειμένου να αποφευχθούν διαταραχές στο εμπόριο σε απαράδεκτο βαθμό, ο κανονισμός (ΕΕ) αριθ. 105/2010 προέβλεψε επίσης ένα υψηλότερο μέγιστο επιτρεπτό επίπεδο 30 μg/kg για περιορισμένη χρονική περίοδο προτού αρχίσει να ισχύει το μέγιστο επίπεδο των 15 μg/kg. Με τον κανονισμό (ΕΕ) αριθ. 594/2012 της Επιτροπής (4) παρατάθηκε η περίοδος αυτή για το καρύκευμα Capsicum spp. έως τις 31 Δεκεμβρίου 2014. Η αξιολόγηση της δυνατότητας επίτευξης των χαμηλότερων αυτών επιπέδων ωχρατοξίνης Α με την εφαρμογή ορθών πρακτικών σε διάφορες περιοχές παραγωγής ανά τον κόσμο διενεργήθηκε από τις υπηρεσίες της Επιτροπής σε συνεργασία με κρατικούς εμπειρογνώμονες των κρατών μελών. Μολονότι σημειώθηκε σημαντική βελτίωση όσον αφορά την εφαρμογή των ορθών πρακτικών στις διάφορες περιοχές παραγωγής, το προβλεπόμενο χαμηλότερο μέγιστο επιτρεπτό επίπεδο των 15 μg/kg για την ωχρατοξίνη Α δεν είναι δυνατόν να επιτευχθεί στο καρύκευμα Capsicum spp. σε σταθερή βάση, εξαιτίας των μη ευνοϊκών, ορισμένες φορές, καιρικών συνθηκών κατά την καλλιέργεια και τη συγκομιδή. Είναι, συνεπώς, σκόπιμο να καθοριστεί νέο μέγιστο επιτρεπτό επίπεδο σε επίπεδο για την ωχρατοξίνη στο καρύκευμα Capsicum spp., το οποίο είναι εφικτό με την εφαρμογή των ορθών πρακτικών και το οποίο εξακολουθεί να παρέχει υψηλό βαθμό προστασίας της ανθρώπινης υγείας.
            
         
               (3)
            
            
               Συνεπώς, το παράρτημα του κανονισμού (ΕΚ) αριθ. 1881/2006 πρέπει να τροποποιηθεί αναλόγως.
            
         
               (4)
            
            
               Καθώς το υψηλότερο μέγιστο επίπεδο των 30 μg/kg ήταν εφαρμοστέο έως τις 31 Δεκεμβρίου 2014, είναι σκόπιμο να προβλεφθεί ότι το μέγιστο επιτρεπτό επίπεδο που καθορίζεται από τον παρόντα κανονισμό εφαρμόζεται από την 1η Ιανουαρίου 2015.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 1881/2006 τροποποιείται σύμφωνα με το παράρτημα του παρόντος κανονισμού.
   Άρθρο 2
   Τα καρυκεύματα Capsicum spp. που δεν συμμορφώνονται με τα μέγιστα επιτρεπτά επίπεδα, σύμφωνα με το σημείο 2.2.11 του παραρτήματος του κανονισμού (ΕΚ) αριθ. 1881/2006, όπως τροποποιείται με τον παρόντα κανονισμό, τα οποία διατίθενται νόμιμα στην αγορά πριν από την 1η Ιανουαρίου 2015, μπορούν να εξακολουθήσουν να τίθενται σε εμπορία μετά την εν λόγω ημερομηνία έως την ημερομηνία της ελάχιστης διάρκειας ή την ημερομηνία λήξης τους.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Ιουλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 37 της 13.2.1993, σ. 1.
   
      (2)  Κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (ΕΕ L 364 της 20.12.2006, σ. 5).
   
      (3)  Κανονισμός (ΕΕ) αριθ. 105/2010 της Επιτροπής, της 5ης Φεβρουαρίου 2010, για την τροποποίηση του κανονισμού (ΕΚ) αριθ. 1881/2006 για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα όσον αφορά την ωχρατοξίνη Α (ΕΕ L 35 της 6.2.2010, σ. 7).
   
      (4)  Κανονισμός (ΕΕ) αριθ. 594/2012 της Επιτροπής, της 5ης Ιουλίου 2012, για την τροποποίηση του κανονισμού (ΕΚ) αριθ. 1881/2006 όσον αφορά τα μέγιστα επιτρεπτά επίπεδα επιμολυντών ωχρατοξίνης Α, μη παρόμοιων με τις διοξίνες PCB και μελαμίνης στα τρόφιμα (ΕΕ L 176 της 6.7.2012, σ. 43).
   
      ΠΑΡΑΡΤΗΜΑ
      Το σημείο 2.2.11 στο τμήμα 2.2. Ωχρατοξίνη Α στο παράρτημα του κανονισμού (ΕΚ) αριθ. 1881/2006 αντικαθίσταται από το ακόλουθο κείμενο:
      
         
                     «2.2.11.
                  
                  
                     Καρυκεύματα, συμπεριλαμβανομένων των αποξηραμένων καρυκευμάτων
                  
                  
                      
                  
               
                     
                        Piper spp. (καρποί, συμπεριλαμβανομένου του λευκού και του μαύρου πιπεριού)
                     
                        Myristica fragrans (μοσχοκάρυδο)
                     
                        Zingiber officinale (ζιγγίβερη)
                     
                        Curcuma longa (κούρκουμα)
                  
                  
                     15 μg/kg
                  
               
                     
                        Capsicum spp. (αποξηραμένοι καρποί, ολόκληροι ή αλεσμένοι, συμπεριλαμβανομένου του τσίλι, του τσίλι σε σκόνη, του καγιέν και της πάπρικας)
                  
                  
                     20 μg/kg
                  
               
                     Μείγματα καρυκευμάτων που περιέχουν ένα ή περισσότερα από τα προαναφερθέντα καρυκεύματα
                  
                  
                     15 μg/kg»